יולנדה באלאש

יולנדה באלאש (ברומנית: Iolanda Balaş, בהונגרית: Balázs Jolán; 12 בדצמבר 1936 – 11 במרץ 2016) הייתה קופצת לגובה רומנית (ממוצא הונגרי). הייתה פעמיים ברציפות אלופה אולימפית (רומא 1960 וטוקיו 1964), פעמיים ברציפות אלופת אירופה (סטוקהולם 1958 ובלגרד 1962), פעמיים ברציפות אלופת אוניברסיאדה (טורינו 1959 וסופיה 1961) ושיאנית עולם בקפיצה לגובה. נחשבת לאחת הקופצות לגובה הטובות בכל הזמנים.

ביוגרפיה 
באלאש נולדה בטימישוארה, רומניה.

ב-14 ביולי 1956 שברה לראשונה באלאש את השיא העולמי והעמידה אותו על 1.75 מטר. במשך חמש שנים שיפרה את שיאה העולמי עוד 13 פעמים והעמידה אותו לבסוף, ב-16 ביולי 1961, בתחרות בסופיה, על תוצאה של 1.91 מטר. שליטתה בקפיצה לגובה לנשים הייתה מוחלטת. בין השנים 1956 ו-1967 ניצחה ברציפות ב-150 תחרויות ובעת שקבעה את שיאה העולמי האחרון ב-1961, התוצאה הטובה ביותר שהושגה עד אז על ידי קופצת אחרת הייתה נמוכה ב-7 סנטימטר. שיאה העולמי החזיק מעמד 10 שנים ונשבר על ידי הקופצת האוסטרית אילונה גוזנבאואר ב-1971 (1.92 מטר).

באולימפיאדת מלבורן (1956), בעת שהחזיקה כבר בשיא העולמי, היא סיימה רק במקום החמישי (הפסדה האחרון לפני רצף הניצחונות). באולימפיאדת רומא (1960) היא כבר זכתה במדליית הזהב בשיא אולימפי חדש של 1.85 מטר, בהפרש של 14 ס"מ מהמקום השני ושחזרה את ניצחונה גם באולימפיאדת טוקיו (1964) בשיא אולימפי חדש של 1.90 מטר, בהפרש של 10 ס"מ מהמקום השני.

באלאש התנשאה לגובה של 1.85 מטר והייתה בעלת רגליים ארוכות במיוחד אותן ניצלה לסגנונה הייחודי שהיה סגנון מספרת משופר .

בשנים 1988–2005 הייתה באלאש נשיאת הפדרציה הרומנית לאתלטיקה.

ראו גם 
התפתחות שיא העולם בקפיצה לגובה (ויקיפדיה האנגלית)

קישורים חיצוניים

 
 

אלופות האוניברסיאדה: אתלטיות
אתלטיות באולימפיאדת מלבורן (1956)
אתלטיות באולימפיאדת רומא (1960)
אתלטיות באולימפיאדת טוקיו (1964)
שיאניות עולם רומניות: אתלטיקה
ילידות 1936
אלופות אולימפיות רומניות: אתלטיקה
אלופות אולימפיות: קפיצה לגובה
רומניות שנפטרו ב-2016
רומנים שנפטרו ב-2016